	
	

	
	



PRIJEDLOG

	Na temelju članka 49. stavka 4., članka 51. stavka 5., članka 62. stavka 5. i Zakona o zaštiti životinja („Narodne novine“ br. 102/17, 32/19 i 78/24), i članaka __. Statuta Grada Slatine (,,Službeni glasnik Grada Slatine“, broj 5/09., 5/10., 1/13., 2/13. — pročišćeni tekst, 3/18., 9/20., i 5/21.) Gradsko vijeće Grada Slatine na __. sjednici održanoj dana  __.__. 2026. godine donijelo je sljedeću
O D L U K U 
o uvjetima i načinu držanja kućnih ljubimaca i načinu postupanja s napuštenim i izgubljenim životinjama, te divljim životinjama


I. OPĆE ODREDBE
Predmet Odluke

Članak 1. 
(1) Ovom Odlukom o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama (dalje, Odluka) uređuju se minimalni uvjeti i način držanja kućnih ljubimaca koje im njihovi posjednici moraju osigurati, način kontrole njihova razmnožavanja, uvjeti i način držanja vezanih pasa, način postupanja s napuštenim i izgubljenim životinjama, te način postupanja s divljim životinjama pronađenim izvan prirodnog staništa, na području Grada Slatine.
(2) Odredbe ove Odluke ne primjenjuju se na radne i službene životinje te pse osposobljene za pomoć osobama s invaliditetom. 
(3) Odredbe ove Odluke ne primjenjuju se na divljač kojom se gospodari sukladno propisima o lovstvu.
Pojmovi
[bookmark: _Hlk237430280]Članak 2. 
Pojedini pojmovi u smislu ove Odluke imaju sljedeće značenje:
1. životinje su sve životinje kralježnjaci
2. divlje životinje su sve životinje, osim domaćih životinja, kućnih ljubimaca, službenih životinja i radnih životinja
3. domaće životinje su životinje koje je čovjek pripitomio i udomaćio i koje uzgaja radi proizvodnje hrane, hrane za životinje i nusproizvoda životinjskog podrijetla koji nisu za prehranu ljudi, te u druge gospodarske svrhe
4. izgubljena životinja je životinja koja je odlutala od vlasnika i on ju traži
5. kućni ljubimci su životinje koje čovjek drži zbog društva, zaštite i pomoći ili zbog zanimanja za  te životinje
6. napuštena životinja je životinja koju je vlasnik svjesno napustio, kao i životinja koju je napustio zbog više sile kao što su bolest, smrt ili gubitak slobode, te životinja koje se vlasnik svjesno odrekao
7. opasne životinje su životinje koje zbog neodgovarajućih uvjeta držanja i postupanja s njima mogu ugroziti zdravlje i sigurnost ljudi i životinja te koje pokazuju napadačko ponašanje prema čovjeku
8. prirodno stanište divljih životinja je stanište u slobodnoj prirodi u kojem obitavaju divlje životinje;
9. posjednik životinje (u daljnjem tekstu: posjednik) je svaka pravna ili fizička osoba koja je kao vlasnik, korisnik ili skrbnik stalno ili privremeno odgovorna za zdravlje i dobrobit životinje
10. prijevoz je premještanje životinja prijevoznim sredstvom u nekomercijalne svrhe, uključujući postupke pri polasku i dolasku na krajnje odredište
11. privremeno oduzete životinje su životinje koje je nadležni veterinarski inspektor u provođenju inspekcijskog nadzora privremeno oduzeo posjedniku, jer su se držale u neprimjerenim uvjetima, ili bile u stanju na temelju kojega se moglo zaključiti da životinja trpi bol, patnju ili veliki strah, da je ozlijeđena ili da bi nastavak njezina života u istim uvjetima bio povezan s neotklonjivom boli, patnjom ili velikim strahom, ili jer su opasne za okolinu;
12. radne životinje su psi koji služe kao tjelesni čuvari i čuvari imovine, psi vodiči slijepih i oni koji služe za pomoć, psi tragači i psi koji služe za obavljanje drugih poslova, kopitari i druge životinje kojima se čovjek služi za obavljanje drugih poslova, osim proizvodnje
13. sklonište za životinje (u daljnjem tekstu: Sklonište) je objekt u kojem se smještaju i zbrinjavaju napuštene i izgubljene životinje gdje im se osigurava potrebna skrb i pomoć
14. službene životinje su životinje koje imaju licenciju za rad i služe za obavljanje poslova pojedinih državnih tijela
15. slobodno živuće mačke su mačke koje su rođene u divljini, nemaju poznatog vlasnika 
16. nastamba je poluotvoreni ili zatvoreni prostor namijenjen smještaju kućnih ljubimaca
17. javna površina je svaka površina u vlasništvu grada čije je korištenje namijenjeno svima i pod jednakim uvjetima
18. površine javne namjene su površine koje nisu u vlasništvu grada i čije je korištenje namijenjeno svima pod jednakim uvjetima kao npr. javne ceste, javno vodno dobro, autobusni i željeznički kolodvori, tržnice na veliko i malo, komercijalna parkirališta, groblja i sl. 
19. javne zelene površine su parkovi, drvoredi, živice, cvjetnjaci, travnjaci, skupine ili pojedinačna stabla, dječja igrališta s pripadajućom opremom, javni športski i rekreacijski prostori, zelene površine uz ceste i ulice, kupališta, ako nisu sastavni dio nerazvrstane ili druge ceste odnosno ulice i sl.
20. javne prometne površine su nerazvrstane ceste, nogostupi, trgovi, pješačke zone, seoski poljski i šumski putovi, putovi na nasipima za obranu od poplava, javni prolaz, javne stepenice, mostovi, podvožnjaci, nadvožnjaci, pothodnici, parkirališta, stajališta javnog prometa, javne garaže i slične površine

Članak 3. 
(1) Ova odluka ne odnosi se na radne životinje, opasne pse i druge opasne životinje kad se oni drže kao kućni ljubimci.
(2) Na uvijete i način držanja stranih životinjskih vrsta, životinjskih vrsta zaštićenih posebnim propisom o zaštiti prirode, opasnih pasa i drugih opasnih životinja kada se isti drže kao kućni ljubimci primjenjuju se posebni propisi koje donosi ministar nadležan za zaštitu životinja.
II. UVJETI I NAČIN DRŽANJA KUĆNIH LJUBIMACA

Opći uvjeti držanja kućnih ljubimaca

Članak 4.

(1) [bookmark: _Hlk237430928][bookmark: _GoBack]Posjednik kućnog ljubimca dužan je pridržavati se općih uvjeta i načina držanja životinja određenih zakonom o zaštiti životinja, zaštiti prirode, javnom redu i miru te o odredbama ove Odluke. 
(2) Posjednik je obavezan:
1. osigurati kućnim ljubimcima držanje u skladu s njihovim potrebama i  osnovnim veterinarskim standardima, a minimalno predviđenim Zakonom o zaštiti životinja i ovom Odlukom;
2. kućnim ljubimcima osigurati kućicu ili odgovarajuću nastambu dovoljno veliku da u njoj može stajati, okrenuti se, imati zaštitu od vremenskih neprilika i drugih nepovoljnih uvjeta za obitavanje (Prilog 1);
3. psima koji se drže u dvorišnim prostorima osigurati pseću kućicu ili odgovarajuću nastambu u skladu s Prilogom 1.;
4. označiti kućne ljubimce, cijepiti ih, te provoditi druge mjere prema odredbama iz područja veterinarstva i Zakona o zaštiti životinja;
5. onemogućiti bijeg i kretanje kućnih ljubimaca po tuđem privatnom posjedu i po javnim površinama bez nadzora, odnosno držati kućnog ljubimca u dvorištu, vrtu, drugom ograđenom ili neograđenom prostoru na način koji sprječava da izađe na javnu površinu bez nadzora;
6. na vidljivom mjestu na ulazu u posjed /kuću, stan/ staviti oznaku koja upozorava na prisustvo psa u kućanstvu (preporučuje se imati i zvono na ulaznim dvorišnim ili vrtnim vratima);
7. pravodobno zatražiti veterinarsku pomoć, te osigurati zbrinjavanje i odgovarajuću njegu bolesnih i ozlijeđenih i iscrpljenih kućnih ljubimaca, a prema potrebi i pomoć pri okotu kućnog ljubimca
8. osigurati kućnim ljubimcima pristup svježoj pitkoj vodi, te redovitu i pravilnu ishranu
9. redovno održavati čistim prostor u kojemu borave kućni ljubimci, te omogućiti pristup za nesmetanu brigu o kućnim ljubimcima
10. osigurati kontrolu nad kućnim ljubimcem, u pravilu najmanje jedanput dnevno ili češće ako drži njegovu mladunčad ili je u tijeku okot kućnog ljubimca
11. posjednik kućnog ljubimca mora odgovarajućim odgojem i/ili školovanjem ili drugim mjerama u odnosu na držanje i kretanje kućnog ljubimca osigurati da isti nije opasan za okolinu. Pri odgoju kućnog ljubimca posjednik ne smije koristiti metode koje mogu uzrokovati bol, ozljede, patnje ili strah

(3) Posjednik ne smije:
1. [bookmark: _Hlk237431894]Napustiti kućnog ljubimca ili njegovu mladunčad koji moraju biti pod nadzorom
2. zanemarivati kućne ljubimce obzirom na njihovo zdravlje, smještaj, ishranu i njegu 
3. ograničavati kretanje kućnim ljubimcima na način koji im uzrokuje bol, patnju, ozljede ili strah

(4) Posjedniku je zabranjeno: 
1. držanje i postupanje s kućnim ljubimcima na način koji ugrožava zdravlje i sigurnost ljudi, posebice djece i životinja;
2. kretanje kućnih ljubimaca na način koji ugrožava zdravlje i sigurnost ljudi i životinja (npr. trčanje životinja privezanih uz motorno prijevozno sredstvo koje je u pokretu);
3. držati pse stalno vezane ili ih stalno držati u prostorima za odvojeno držanje pasa bez omogućavanja slobodnog kretanja izvan tog prostora;
4. vezati pse, osim privremeno u iznimnim situacijama kada ograđivanje dijela dvorišta nije izvedivo. U tom slučaju pas se može vezati na način da mu je omogućeno kretanje u radijusu od najmanje pet (5) metara, a sredstvo vezanja i ogrlica moraju biti od takvog materijala da psu ne nanese bol ili ozlijede te da sredstvo vezanja ne može ometati i samim time skratiti na manje od pet (5) metara;
5. usmrćivati životinje, nanositi im bol, patnju i ozljede, namjerno ih izlagati strahu i bolestima;
6. kućnog ljubimca izlagati nepovoljnim temperaturama i vremenskim uvjetima protivno prihvaćenim standardima za pojedinu vrstu, čime se kod životinja uzrokuje bol, patnja, ozlijede i strah; 
7. huškati životinje na druge životinje ili čovjeka ili ih obučavati agresivnosti, obučavati kućnog ljubimca za borbe i organizirati borbe životinja, oglašavati ih i u svezi s tim organizirati klađenje ili sudjelovati u njemu (ne odnosi se na školovanje službenih pasa i na potrebe sportske radne i lovne kinologije prema kinološkim standardima pod vodstvom osposobljenih osoba); 
8. organizirati utrke pasa, izuzev u sportsko-rekreacijske svrhe;
9. napustiti domaću životinju, kućnog ljubimca ili uzgojenu divlju životinju i druge životinje koje se drži pod nadzorom;
10. davanje kućnih ljubimaca maloljetnim osobama te osobama koje su od ranije poznate po neodgovornom ponašanju prema životinjama; 
11. bacanje petardi ili drugih pirotehničkih sredstava na životinje ili u blizini životinja, osim u interventnim situacijama kada se u skladu s posebnim propisima provodi rastjerivanje životinja; 
12. trajno i samostalno držanje kućnih ljubimaca na adresi različitoj od prebivališta ili boravišta posjednika, osim u slučaju kada se radi o psima i radnim psima koji čuvaju neki objekt ili imovinu, a posjednik im je dužan osigurati svakodnevni nadzor, svježu hranu i vodu, te redovite šetnje izvan prostora kojeg čuvaju;
13. koristiti tehničke uređaje, pomoćna sredstva ili naprave kojima se u obliku kazne utječe na ponašanje kućnog ljubimca uključujući bodljikave ogrlice ili sredstva za dresuru koja uključuju upotrebu električne struje ili kemijske tvari;
14. davati kućnim ljubimcima hranu ili tvari koje uzrokuju bol, patnju, ozlijede, strah ili smrt.

(5) Pas koji se drži u neograđenom dvorištu ili vrtu mora biti vezan lancem (pod uvjetom iz članka 4. stavka 4. točke 4. ove Odluke), ili biti smješten u odgovarajućem ograđenom prostoru primjerene veličine u odnosu na veličinu psa, koji će osigurati da se životinja neće moći samostalno udaljiti;
(6) Pas koji se drži u ograđenom dvorištu ili ograđenom vrtu ne mora biti vezan, uz uvjet da ograda visinom i čvrstoćom osigurava sigurnost prolaznika te da je posjednik na vidljivom mjestu stavio oznaku koja upozorava na psa;
(7) Posjednik pasa mora odgovarajućim odgojem i /ili školovanjem ili drugim mjerama u odnosu na držanje i kretanje pasa osigurati da životinja nije opasna za okolinu. Pri odgoju pasa posjednik ne smije koristiti metode koje kod pasa mogu uzrokovati bol, ozlijede, patnje ili strah;
(8)	Grad Slatina kontrolira obvezu označavanja pasa mikročipom, odnosno provjerava jesu li svi psi označeni mikročipom.

Uvjeti držanja kućnih ljubimaca u stambenim zgradama i obiteljskim kućama

Članak 5. 
(1) Držanje kućnih ljubimaca u zajedničkim prostorijama zgrada i dvorištima zgrada, kretanje kućnih ljubimaca zajedničkim dijelovima zgrada i dvorištima zgrada, te obvezu čišćenja tih prostorija i prostora koje onečiste kućni ljubimci sporazumno utvrđuju suvlasnici zgrade sukladno propisima o vlasništvu i odlukom o kućnom redu. Posjednik kućnih ljubimaca dužan ih je držati na način da ne ometaju mir stanara te da ne krše na drugi način dogovoreni kućni red stambene zgrade i stanara okolnih nekretnina. Posjednik koji psa drži u stanu ili kući bez okućnice, dužan je svakodnevno izvoditi radi zadovoljavanja dnevnih fizičkih aktivnosti.
(2) Posjednik kućnog ljubimca dužan je osigurati držanje kućnog ljubimca u obiteljskoj kući i okućnici obiteljske kuće na način kojim se sukladno propisima o vlasništvu, poštuju prava vlasnika susjednih nekretnina. 

Ishrana kućnih ljubimaca

Članak 6.
(1) Posjednik je dužan osigurati kućnom ljubimcu redovitu ishranu koja je po vrsti, kakvoći i količini u skladu s vrstom, dobi i fiziološkim potrebama kućnog ljubimca.
(2) Posjednik je dužan osigurati kućnom ljubimcu pristup dovoljnim količinama vode za piće odgovarajuće kakvoće u skladu s njegovim potrebama.
(3) Prostor u kojima se kućni ljubimac hrani i napaja, kao i opremu za hranjenje i napajanje, potrebno je održavati čistima, a oprema za napajanje i hranjenje mora biti izvedena tako da kućni ljubimci mogu uzimati hranu i vodu na način primjeren njihovoj vrsti, stanju i dobi.

Držanje pasa

Članak 7.
(1) Pas se ne smije držati vezan, osim u iznimnim situacijama kada ograđivanje dijela dvorišta nije izvedivo. U tom slučaju pas se može vezati na način da mu je omogućeno kretanje u radijusu od 5 m, a sredstvo vezanja i ogrlica moraju biti od  takvog materijala da psu ne nanose boli ili ozljede, te da se sredstvo vezanja ne može omotati i samim time skratiti na manje od 5m.  
(2) Ako se pas trajno smješta u dvorištu, vrtu ili drugom ograđenom otvorenom prostoru, psu se mora osigurati kućica i/ili nastamba koja mora biti primjerena veličini psa tako da pas može u njoj ležati, stajati uspravno, okrenuti se i njegovati, te u njoj mora biti zaštićen od nepovoljnih vremenskih utjecaja, a otvori na kućici moraju biti dovoljno veliki da pas može nesmetano prolaziti i pozicionirati na način da je zaštićen od vremenskih neprilika. 
(3) Posjednik koji psa drži u stanu ili kući bez okućnice, trajno vezanog ili ga trajno drži u prostorima poput kaveza ili boksa ili u dijelu dvorišta bez onemogućavanja slobodnog kretanja izvan tog prostora, dužan ga je svakodnevno izvoditi radi obavljanja nužde i zadovoljenja dnevnih i fizičkih aktivnosti. 
(4) Posjednik na vidnome mjestu mora staviti oznaku koja upozorava na psa, te imati ispravno zvono na ulaznim dvorišnim ili vrtnim vratima.
(5) Posjednik opasnoga psa mora ga držati u zatvorenom prostoru iz kojega ne može pobjeći, a vrata u prostor u kojemu se nalazi takav pas moraju biti zaključana. 
(6) Posjednik je dužan na ulazu u prostor u kojem se nalazi opasan pas staviti vidljivo istaknuto upozorenje: „OPASAN PAS“. 

Kretanje kućnih ljubimaca i uvjeti izvođenja kućnih ljubimaca 
na javne površine

Članak 8. 
	Posjednik je dužan osigurati nesmetano kretanje kućnog ljubimca uz obvezan nadzor posjednika i s opremom kojom se osigurava kretanje na način da se ne ugrožava zdravlje i sigurnost ljudi i drugih životinja.

Članak 9. 
(1) Pse se smije izvoditi na javne površine ako su označeni mikročipom i redovito cijepljeni, na povodniku i pod nadzorom Posjednika. 
(2) Iznimno od stavka 1. ovog članka, kućni ljubimci mogu se slobodno kretati bez povodnika, pod nadzorom posjednika, na područjima na kojima to ovom Odlukom nije zabranjeno i na kojima se uobičajeno ne kreću osobe i/ili vozila. Zabranjeno je puštanje kućnih ljubimaca da samostalno šeću javnim površinama bez prisutnosti i nadzora Posjednika.
(3) Izvođenje opasnih pasa na javne površine dopušteno je isključivo s brnjicom i na povodniku. 

Članak 10.
	Kretanje kućnih ljubimaca dopušteno je u prostorima i prostorijama javne namjene uz dopuštenje vlasnika, odnosno korisnika prostora, osim ako ovom Odlukom nije drugačije određeno. Vlasnici odnosno korisnici objekta moraju na vidljivom mjestu istaknuti dozvolu ili zabranu ulaska kućnih ljubimaca.  
Članak 11.
(1) Kućnim ljubimcima koji se kreću slobodno ili na povodniku zabranjeno je kretanje na dječjim igralištima, cvjetnjacima, grobljima, sportskim terenima, rekreacijske terene, javne skupove, dvorištima škola i vrtića te na drugim mjestima gdje postoji opasnost ugrožavanja zdravstveno-higijenske sigurnosti i zdravlja ljudi bez dopuštenja vlasnika i dozvole korisnika prostora. 
(2) Zbog zdravstvenih, higijenskih i drugih razloga zabranjeno je uvoditi pse u građevine javne namjene (zdravstvene, prosvjetne, vjerske, kulturne, sportske i druge objekte javne namjene) osim u edukativne svrhe i uz dozvolu odgovorne osobe.
(3)	Iz sigurnosnih razloga: prometa, sugrađana i drugih životinja te u svrhu prevencije nekontroliranog razmnožavanja, zabranjeno je puštanje kućnih ljubimaca da samostalno šeću javnim površinama bez prisutnosti i nadzora posjednika. 

Članak 12.
(1) Posjednik kućnog ljubimca dužan je pri izvođenju kućnog ljubimca na javnu površinu nositi pribor za čišćenje i očistiti javnu površinu koju njegov kućni ljubimac onečisti. 
(2) Posjednik kućnog ljubimca dužan je na zahtjev komunalnog redara pokazati pribor za čišćenje. 

Članak 13.
Ograničenja kretanja kućnih ljubimaca iz ove Odluke ne primjenjuju se na pse osposobljene za pomoć osobama s invaliditetom.

Postupanje s opasnim psima

Članak 14.
Posjednik opasnog psa dužan je redovito provoditi sve mjere propisane važećim Pravilnikom o opasnim psima, donesenim od strane nadležnog ministra.

Članak 15.
U redovitom postupanju komunalnog redara , pri sumnji da se radi o opasnom psu, komunalni redar, sastavlja službeni zapisnik te obavještava nadležnu veterinarsku inspekciju radi daljnjeg postupanja.

Način kontrole razmnožavanja kućnih ljubimaca

Članak 16. 
(1) Posjednik je dužan držati pod kontrolom razmnožavanje kućnih ljubimaca i spriječiti svako nekontrolirano razmnožavanje. 
(2) Obvezna je trajna sterilizacija kućnih ljubimaca. 
(3) Zabranjen je uzgoj kućnih ljubimaca, osim ako je uzgoj prijavljen pri nadležnom ministarstvu i uzgajivač posjeduje Rješenje nadležnog tijela.
(4) Prilikom planiranja razmnožavanja kućnog ljubimca, posjednik kućnog ljubimca dužan je voditi računa o broju potomaka kućnog ljubimca radi osiguranja prostornih i drugih uvjeta držanja sukladno propisima o zaštiti životinja i ovoj Odluci.
(5) Kontrola razmnožavanja kućnog ljubimca provodi se preventivnim djelovanjem, sterilizacijom ili kastracijom. 
(6) Posjednik kućnog ljubimca odgovoran je za zdravlje i život mladunčadi njegovog kućnog ljubimca.
(7) Posjednik kućnog ljubimca mora zbrinuti mladunčad vlastitog kućnog ljubimca sukladno propisima o zaštiti životinja. 
(8) Ukoliko se utvrdi da posjednik kućnog ljubimca ne zbrinjava mladunčad vlastitog kućnog ljubimca, veterinarski inspektor po utvrđivanju napuštanja mladunčadi vlastitog kućnog ljubimca, posjedniku može odrediti mjeru kastracije kućnog ljubimca na njegov trošak. 
(9) Ukoliko se na određenom području Grada Slatine utvrdi velik broj napuštenih pasa, način i financiranje kontrole njihova razmnožavanja na tom području naredbom može propisati ministar nadležan za poslove veterinarstva.
(3)	Sklonište za životinje s kojim Grad Slatina ima ugovor mora osigurati trajnu sterilizaciju pronađenih pasa i mačaka osim ako je životinja označena pa je moguće pronaći vlasnika i vratiti životinju. 

Slobodnoživuće mačke

Članak 17. 
(1) Na javnim površinama uz suglasnost nadležnog upravnog odjela, moguće je postaviti privremene objekte, hranilišta za mačke (u daljnjem tekstu: hranilišta). 
(2) Hranilište se postavlja temeljem zahtjeva Upravnom odjelu za komunalne djelatnosti uz obrazloženje opravdanosti podnesene od strane udruge za zaštitu životinja ili fizičke osobe koja živi na području nadležnosti pojedinog mjesnog odbora u kojima se planira postaviti hranilište.
(3) Način, izgled i uvjeti postavljanja hranilišta se odobrava rješenjem nadležnog tijela.
(4) Udruge i pojedinci koji vode brigu o slobodnoživućim mačkama i pri tom im osiguravaju ishranu i pitku vodu na javnim površinama, dužni su održavati javnu površinu čistom. 

III. NAČIN POSTUPANJA S IZGUBLJENIM, NAPUŠTENIM I OZLIJEĐENIM ŽIVOTINJAMA

Postupanje s napuštenim,  izgubljenim i ozlijeđenim životinjama

Članak 18.
(1) Posjednik kućnog ljubimca mora u roku od 3 (tri) dana od dana gubitka kućnog ljubimca (psi, mačke i pitome vretice) prijaviti njegov nestanak Skloništu, a u roku od 7 (sedam) dana od dana gubitka kućnog ljubimca veterinarskoj organizaciji ili ambulanti veterinarske prakse koja je ovlaštena za vođenje Upisnika kućnih ljubimaca. 
(2) Ako u roku od 14 (četrnaest) dana od dana objave podataka vlasnik/posjednik nije dostavio zahtjev za vraćanje životinje, životinja ostaje u skloništu do udomljenja. 
(3) Posjednik izgubljene životinje dužan je nadoknaditi sve troškove, kao i svaku štetu koju počini životinja od trenutka nestanka do trenutka vraćanja posjedniku. 
(4) Ukoliko dođe do napuštanja životinje uslijed smrti vlasnika, životinju zbrinjava Grad Slatina, te nakon okončanja ostavinskog postupka namiruju troškove od nasljednika. 

Članak 19. 
(1) Nalaznik napuštene ili izgubljene životinje (psi, mačke i pitome vretice) mora u roku od 3 (tri) dana od nalaska životinje obavijestiti Sklonište osim ako je životinju u tom roku vratio posjedniku. 
(2) Životinja iz skloništa koja se ne vrati vlasniku ostaje u skloništu do udomljenja.
(3) Objava podataka o pronađenim i udomljenim životinjama objavljuje se putem jedinstvenog registra propisanog Pravilnikom o uvjetima za skloništa. Registar je dostupan na službenim stranicama Skloništa. 
(4) Kontakt informacije Skloništa objavljuju se na službenim internetskim stranicama Grada Slatine. 
(5) Nalaznik napuštene ili izgubljene životinje mora pružiti životinji odgovarajuću skrb do vraćanja Posjedniku ili do smještaja u Sklonište. 
(6) Životinja se ne smješta u Sklonište ako se po nalasku životinje može utvrditi njezin vlasnik te se životinja odmah može vratiti vlasniku, osim ako vlasnik odmah ne može doći po životinju. 
(7) Ako je životinja ozlijeđena Sklonište mora organizirati pružanje potrebne pomoći.
(8) Troškove skrbi, sterilizacije, označavanja i veterinarske zaštite napuštenih ili izgubljenih životinja s područja Grada Slatine skloništu financira Grad Slatina, osim u slučaju ako je vlasnik životinje poznat ili se on naknadno utvrdi.
(9) U Sklonište se smještaju životinje do udomljenja ili vraćanja posjedniku, sukladno propisima o zaštiti životinja i veterinarstvu i to: 
· izgubljene životinje do vraćanja posjedniku, 
· napuštene životinje kojima se ne može utvrditi posjednik, 
· životinje koje se kreću tuđim nekretninama bez nadzora posjednika do vraćanja posjedniku,
· privremeno oduzete životinje.
(10) Ako se utvrdi posjednik napuštene životinje, dužan je nadoknaditi sve troškove, kao i svaku štetu koju počini životinja od trenutka nastanka do trenutka vraćanja posjedniku. 

Članak 20. 
(1) Obavljanje poslova sakupljanja i zbrinjavanja napuštenih ili izgubljenih i ozlijeđenih životinja, te životinja koje se bez nadzora kreću tuđim nekretninama provodi Sklonište. 
(2) Djelatnici Skloništa po prijavi izvršavaju skupljanje, prijevoz i smještaj  napuštenih, ili izgubljenih i ozlijeđenih životinja, te životinja koje se bez nadzora kreću tuđim nekretninama sukladno propisima o zaštiti životinja i veterinarstva uz primjenu odgovarajuće opreme. 
(3) Podnositelj prijave dužan je djelatnicima Skloništa dati tražene podatke o kojoj se životinji radi i gdje se nalazi, te osnovne osobne podatke. 
(4) Troškove hvatanja, držanja i veterinarsko-zdravstvenih mjera što ih je Sklonište poduzelo prema napuštenim, izgubljenim ili ozlijeđenim životinjama te životinjama koje se kreću bez nadzora tuđim  nekretninama snosi njihov posjednik, ako je poznat ili se naknadno utvrdi, a ako nije poznat troškovi se podmiruju iz Proračuna Grada Slatine. 
(5) Grad Slatina isključuje svoju odgovornost za štetu koju skrive izgubljene ili napuštene životinje ili životinje koje se kreću bez nadzora tuđim nekretninama za koje nije moguće pronaći posjednika odnosno vlasnika, u slučajevima koji prelaze redovno postupanje Grada koje uključuje dužnu pažnju odnosno u slučajevima više sile. 

Djelatnost skloništa za životinje

Članak 21.
U sklonište čiji rad financira Grad Slatina smještaju se životinje s područja Grada Slatine, sukladno propisima o zaštiti životinja i veterinarstvu, i to:
· izgubljene životinje do njihovog vraćanja vlasniku
· napuštene životinje do njihova udomljavanja
· privremeno oduzete životinje sukladno rješenju nadležnog veterinarskog inspektora do njihova vraćanja posjedniku ili udomljavanja

Članak 22.
Sklonište čiji rad sufinancira Grad Slatina mora:
1. primati prijave o napuštenim i izgubljenim životinjama;
2. organizirati sakupljanje i prijevoz izgubljenih i napuštenih životinja do skloništa;
3. osigurati smještaj izgubljenih i napuštenih životinja;
4. osigurati smještaj životinjama koje je nadležni veterinarski inspektor privremeno oduzeo posjednicima jer su se držale u neprimjerenim uvjetima, ili bile u stanju na temelju kojega se moglo zaključiti da životinja trpi bol, patnju ili veliki strah, da je ozlijeđena ili da bi nastavak njezina života u istim uvjetima bio povezan s neotklonjivom boli, patnjom ili velikim strahom, ili jer su opasne za okolinu;
5. osigurati veterinarsko-zdravstvenu zaštitu;
6. osigurati označavanje pronađenih neoznačenih pasa u roku od deset dana (zakonski rok) od dolaska u sklonište;
7. osigurati označavanje i registraciju mačaka;
8. osigurati trajnu sterilizaciju pronađenih pasa i mačaka, osim ako je životinja označena pa je moguće pronaći vlasnika i vratiti životinju;
9. tražiti vlasnike napuštenih i izgubljenih životinja ili ih nastojati udomiti oglašavanjem putem sredstava javnog priopćavanja i na druge načine;
10. voditi evidencije o pronađenim životinjama i njihovu udomljavanju, odnosno podatke o napuštenim i izgubljenim kućnim ljubimcima evidentirati putem jedinstvenog informacijskog centra za napuštene i izgubljene životinje u Upisniku kućnih ljubimaca koji vodi nadležno tijelo ministarstva veterinarstva;
11. voditi evidenciju posjednika koji drže više od devet pasa ili mačaka starijih od šest mjeseci u svrhu udomljavanja, a koje mu je povjerilo na čuvanje sklonište s kojim ima ugovor o tome. Sklonište u tom slučaju osigurava označavanje pasa i mačaka te sterilizaciju, vodi propisane evidencije i oglašava pse i mačke u svrhu udomljavanja. Posjednik koji drži više od 20 životinja mora biti odobren kao sklonište;
12. pisano izvještavati nadležno upravno tijelo Grada Slatine o broju uhvaćenih i udomljenih životinja najmanje jednom mjesečno (tj. Kod izdavanja računa za obavljenu uslugu) te podnijeti godišnje izvješće o svom radu Gradu Slatini u tijeku prvog tromjesečja tekuće godine za prethodnu godinu.

Članak 23.
Troškove oduzimanja i smještaja životinja iz članka 22. točke 4. ove Odluke obavezno snosi posjednik privremeno oduzete životinje.
Domaće životinje

Članak 24.
Zabranjeno je puštati domaće životinje bez nadzora na tuđe nekretnine.  

IV. POSTUPANJE S DIVLJIM ŽIVOTINJAMA I ZAŠTIĆENIM DIVLJIM VRSTAMA PRONAĐENIM IZVAN PRIRODNOG STANIŠTA

Divljač i zaštićene divlje vrste

Članak 25. 
(1) S divljači izvan lovišta postupat će se sukladno Programu zaštite divljači za površine izvan lovišta Grada Slatine kao i drugim propisima o lovstvu. 
(2) Hvatanje, sakupljanje, prijevoz i smještaj živih divljih životinja izvan prirodnog staništa provodi pravna osoba s kojom Grad ima potpisan Ugovor. 
(3) Postupanje s zaštićenim divljim životinjama propisano je posebnim zakonom. 
(4) Divlja životinja pronađena izvan prirodnog staništa vraća se u prirodno stanište ako je to moguće a sve u suradnji sa pravnom osobom za provođenje Programa zaštite divljači za Grad Slatinu. 

Članak 26.
Program zaštite divljači ne utvrđuje se ovom Odlukom, nego se donosi temeljem Zakona o lovstvu i drugih propisa.

V. ZAŠTITA ŽIVOTINJA
Poticanje zaštite životinja

Članak 27.
	Grad Slatina će prema obavezi utvrđenoj Zakonom o zaštiti životinja poticati razvoj svijesti svojih sugrađana, posebice mladih, o brizi i zaštiti životinja. 

Obveza pružanja pomoći životinji

Članak 28.
(1) Svatko tko ozlijedi ili primijeti ozlijeđenu ili bolesnu životinju mora joj pružiti potrebnu pomoć, a ako to nije u mogućnosti sam učiniti, mora joj osigurati pružanje pomoći.
(2) Ako nije moguće utvrditi tko je posjednik životinje, pružanje potrebne pomoći ozlijeđenim i bolesnim životinjama organizirat će i financirati Grad Slatina.
(3) Ako se utvrdi posjednik ozlijeđene ili bolesne životinje, troškove snosi posjednik.
Korištenje životinja u komercijalne svrhe

Članak 29.
(1) Zabranjeno je koristiti divlje i domaće životinje za skupljanje donacija i prošnju te ih izlagati na javnim površinama, sajmovima, tržnicama i slično, koristiti u zabavne ili druge svrhe kao što su cirkuske predstave i druge predstave ili u druge svrhe bez suglasnosti nadležnog tijela i suglasnosti veterinarske inspekcije sukladno propisima iz područja zaštite životinja. 
(2) Zabranjena je prodaja kućnih ljubimaca na javnim površinama, sajmovima, tržnicama i svim drugim prostorima koji ne zadovoljavaju uvijete za prodaju kućnih ljubimaca sukladno pravilniku o uvjetima kojima moraju udovoljavati trgovine kućnim ljubimcima, veleprodaje i prodaje na izložbama, kojega donosi nadležni ministar.
VI. NADZOR
Ovlasti komunalnog redara

Članak 30.
(1) Nadzor nad ovom Odlukom provode komunalni redari Grada Slatine, a inspekcijski nadzor u provedbi Zakona o zaštiti životinja provode veterinarski inspektori prema propisima o veterinarstvu odnosno.
(2) Komunalni redar postupa po službenoj dužnosti kada uoči postupanje protivno Odluci i Zakona o zaštiti životinja te prema prijavi fizičkih ili pravnih osoba. 
(3) Sukladno posebnim propisima, u svom postupanju komunalni redar je ovlašten zatražiti pomoć policijskih službenika ukoliko se prilikom provođenja nadzora ili izvršenja rješenja opravdano očekuje pružanje otpora.
(4) U obavljanju poslova iz svoje nadležnosti, komunalni redar je ovlašten: 
1. pregledati isprave na temelju kojih se može utvrditi identitet stranke i drugih osoba nazočnih u nadzoru
2. ući u prostore/prostorije u kojima se drže kućni ljubimci
3. uzimati izjave stranaka i drugih osoba
4. zatražiti od stranke podatke i dokumentaciju 
5. prikupiti dokaze na vizualni i drugi odgovarajući način
6. očitati mikročip 
7. podnositi kaznenu prijavu ili optužni prijedlog 
8. donijeti rješenje kojim nalaže promjenu uvjeta u skladu s Odlukom Grada, a pod prijetnjom podnošenja optužnog prijedloga ili naplate kazne
9. naplatiti novčanu kaznu propisanu ovom Odlukom
10. upozoravati i opominjati fizičke i pravne osobe
11. narediti fizičkim i pravnim osobama otklanjanje prekršaja
12. obavljati druge radnje u skladu sa svrhom nadzora i mjerodavnim propisima.
(5) U slučajevima iz nadležnosti komunalnog redara predviđenim ovom Odlukom komunalni redar može, kada je potrebno hitno postupanje, donijeti usmeno rješenje, o čemu je dužan sastaviti zapisnik te kasnije dostaviti pisano Rješenje.
(6) O postupanju koje je protivno odredbama ove Odluke u svakom pojedinačnom slučaju komunalni redar dužan je sastaviti zapisnik te donijeti rješenje.
(7) Komunalni redar dužan je podnijeti prijavu Veterinarskoj inspekciji kada u provedbi nadzora utvrdi:
· da se kućni ljubimac nalazi u stanju na temelju kojeg se može zaključiti da životinja trpi bol, patnju ili veliki strah, da je ozlijeđena ili da bi nastavak njezina života u istim uvjetima bio povezan s neotklonjivom boli, patnjom ili velikim strahom
· da posjednik nije označio mikročipom psa u roku predviđenom zakonom o veterinarstvu, odnosno redovito cijepio psa protiv bjesnoće,
· da posjednik kućnom ljubimcu daje hranu koja mu uzrokuje ili može uzrokovati bolest, bol, patnju, ozljede, strah ili smrt te kada utvrdi da bi zbog lošeg gojnog stanja kućnog ljubimca bila nužna intervencija veterinarske inspekcije 
· da posjednik nije pravodobno zatražio veterinarsku pomoć i osigurao zbrinjavanje i odgovarajuću njegu bolesnog ili ozlijeđenog kućnog ljubimca,
· da posjednik koristi životinje za zabavne i druge svrhe,
· da je posjednik zanemario kućnog ljubimca obzirom na njihovo zdravlje, smještaj, ishranu i njegu, 
· da posjednik ograničava kretanje kućnom ljubimcu na način koji mu uzrokuje bol, patnju, ozlijede ili strah, 
· da je posjednik usmrtio životinju, nanio joj bol, patnju i ozlijede, namjerno ju izložio strahu i bolestima, 
· da posjednik huška životinje na druge životinje, ili čovjeka ili ih obučava agresivnosti,
· da je posjednik napustio domaću životinju, kućnog ljubimca ili uzgojenu divlju životinju i druge životinje koje se drže pod nadzorom, 
· da posjednik daje kućnog ljubimca maloljetnoj osobi, te osobama koje su od ranije poznate po neodgovornom ponašanju prema životinjama, 
· da je osoba bacila petarde ili druga pirotehnička sredstva na životinju, 
· da životinja trči privezana uz prijevozno sredstvo koje je u pokretu, 
· da posjednik ne drži pod kontrolom razmnožavanje kućnih ljubimaca i ne sprječava nekontrolirano razmnožavanje, 
· da posjednik kućnog ljubimca nije zbrinuo mladunčad vlastitih kućnih ljubimaca, 
(8) Komunalni redar dužan je obavijestiti Policiju ili Državno odvjetništvo kada uoči situaciju koja upućuje na mučenje ili ubijanje životinja. 
(9) U svakoj situaciji koja zahtjeva pružanje veterinarske pomoći, zbrinjavanje napuštene ili izgubljene životinje, pronalazak vlasnika životinje te bilo kakvo drugo neposredno postupanje s napuštenom ili izgubljenom životinjom komunalni redar odmah obavještava sklonište.
(10) U svim slučajevima u kojima komunalni redar tijekom nadzora uoči postupanje protivno Zakonu o zaštiti životinja, Kaznenom zakonu ili drugim propisima, a nije nadležan, prijavu prosljeđuje nadležnom tijelu, a poznatu stranku o tome obavještava.

Žalba protiv rješenja komunalnog redara

Članak 31.
(1) Protiv rješenja komunalnog redara može se izjaviti žalba u roku od 15 (petnaest) dana od dana dostave rješenja. Žalba na rješenje komunalnog redara ne odgađa izvršenje rješenja. 
(2) O žalbi izjavljenoj protiv rješenja komunalnog redara odlučuje upravno tijelo jedinice područne samouprave nadležno za drugostupanjske poslove komunalnog redarstva. 

VII. PREKRŠAJNE ODREDBE
Novčana kazna

Članak 32. 
(1) Komunalni redar ima ovlast i dužnost provoditi ovu Odluku u skladu sa svojom nadležnosti i sankcionirati svako ponašanje protivno ovoj Odluci. U tu svrhu, komunalni redar može, osim kazne, izreći i usmeno upozorenje. 
(2) Novčanom kaznom u iznosu od 100,00 EUR kaznit će se za prekršaj fizička i odgovorna osoba u pravnoj osobi ako: 
1. nije osigurao kućnom ljubimcu pristup svježoj pitkoj vodi te redovitu i pravilnu ishranu (članak 4., stavak (2), točka 8.)
2. redovito ne čisti i ne održava urednim prostor u kojem boravi kućni ljubimac, te onemogući pristup za nesmetanu brigu o kućnom ljubimcu (članak 4., stavak (2), točka 9.)
3. nije osigurao kontrolu nad kućnim ljubimcem, u pravilu jedanput dnevno ili češće ako drži njegovu mladunčad ili je u tijeku okot kućnog ljubimca (članak 4., stavak (2), točka 10.)
4. na ulazu u prostor u kojem se nalazi opasan pas nije vidljivo istaknuto upozorenje: „OPASAN PAS“ (članak 7., stavak 6.)
(3) Novčanom kaznom u iznosu od 120,00 EUR kaznit će se za prekršaj iz stavka 1. fizička osoba obrtnik i osoba koja obavlja drugu samostalnu djelatnost koji je počinila u vezi obavljanja njezina obrta ili druge samostalne djelatnosti.
(4) Novčanom kaznom od 150,00 EUR kaznit će se pravna osoba za prekršaj iz stavka 2. ovog članka.  

Članak 33. 
(1) Novčanom kaznom u iznosu od 120,00 EUR kaznit će se za prekršaj fizička osoba i odgovorna osoba u pravnoj osobi ako: 
1. nije onemogućio bijeg i kretanje kućnih ljubimaca po javnim površinama bez nadzora (članak 4., stavak (2) točka 5.)
2. drži pse trajno vezane osim privremeno u iznimnim situacijama kada ograđivanje dijela dvorišta nije izvedivo (članak 7., stavak (1)) 
3. psa izvodi na javne površine gdje to ovom odlukom nije dopušteno (članak 9., stavak (1))
4. omogući kućnom ljubimcu da samostalno šeće javnim površinama bez njegove prisutnosti i nadzora (članak 9., stavak (2))
5. dozvoli da se kućni ljubimac kreće slobodno ili na povodniku na dječjim igralištima, cvjetnjacima, neograđenim sportskim terenima, neograđenim dvorištima škola i vrtića, te na drugim mjestima gdje postoji opasnost ugrožavanja zdravstveno-higijenske sigurnosti i zdravlja ljudi bez dopuštenja vlasnika ili korisnika prostora (članak 11. stavak (1 i 2))
6. dozvoli da kućni ljubimci samostalno šeću javnim površinama bez prisutnosti i nadzora posjednika (članak 11. stavak (3)),
7. pri izvođenju kućnog ljubimca na javnu površinu ne nosi pribor za čišćenje i ne očisti javnu površinu koju njegov kućni ljubimac onečisti (članak 12., stavak (1))
8. način, izgled i uvjeti postavljanja hranilišta nisu u skladu s Odobrenjem za postavljanje hranilišta 		(članak 17., stavak (3)),
9. Udruge i pojedinci koji vode brigu o slobodnoživućim mačkama i pri tom im osiguravaju ishranu i pitku vodu na javnim površinama, ne održavaju javnu površinu čistom. (članak 17., stavak (4))
10.  koristi životinje za sakupljanje donacija, prošnju, te ih izlaže na javnim površinama, sajmovima, tržnicama i slično, kao i u zabavne ili druge svrhe bez suglasnosti nadležnog tijela grada (članak 29. stavak (1)),
11.  ako prodaje kućne ljubimce na javnim površinama, sajmovima, tržnicama i svim drugim prostorima koji ne zadovoljavaju uvijete za prodaju kućnih ljubimaca (članak 29. stavak (2)).
(2) Novčanom kaznom u iznosu od 180,00 EUR kaznit će se za prekršaj iz stavka (1) fizička osoba obrtnik i osoba koja obavlja drugu samostalnu djelatnost koji je počinila u vezi obavljanja njezina obrta ili druge samostalne djelatnosti.
(3) Novčanom kaznom od 210,00 EUR kaznit će se za prekršaj iz st. 1. ovog članka pravna osoba. 
(4) Novčanom kaznom od 210,00 EUR kaznit će se za prekršaj roditelj ili skrbnik osobe koja u vrijeme počinjenja prekršaja iz stavka 1. ovog članka nije navršila četrnaest godina života ako je taj prekršaj u izravnoj vezi s propuštenim nadzorom roditelja ili skrbnika. 

Članak 34. 
(1) Novčanom kaznom u iznosu od 150,00 EUR kaznit će se za prekršaj fizička osoba i odgovorna osoba u pravnoj osobi ako: 
1. kućnom ljubimcu nije osigurao prostor koji odgovara njegovoj veličini, te ga nije zaštitio od vremenskih neprilika i drugih nepovoljnih uvjeta obitavanja (članak 4., stavak (2), točka 2.)
2. kućnog ljubimca izlaže nepovoljnim temperaturama i vremenskim uvjetima protivno prihvaćenim standardima za pojedinu vrstu, čime se kod životinja uzrokuje bol, patnja, ozlijede i strah (članak 4. stavak (4) točka 6.),
3. huška životinje na druge životinje ili čovjeka ili ih obučava agresivnosti, obučava kućnog ljubimca za borbe i organizira borbe životinja, oglašava ih u svezi s tim organizira klađenje ili sudjeluje u njemu (članak 4. stavak (4) točka 7.)
4. daje kućnim ljubimcima hranu ili tvari koje uzrokuju bol, patnju ozlijede, strah ili smrt (članak 4. stavak (4) točka 14.),
5.	trajno drži kućne ljubimce na adresi različitoj od prebivališta ili boravišta posjednika, osim u slučaju kada se radi o psima i radnim psima koji čuvaju neki objekt ili imovinu. Posjednik će se kazniti ukoliko psu ne osigura svakodnevni nadzor (članak 4., stavak (4), točka 12.)
6.	vlasnik opasnog psa ne drži u zatvorenom prostoru iz kojeg ne može pobjeći, a vrata u prostor u kojem se nalazi takav pas nisu zaključana (članak 7., stavak (5))
7.	izvodi opasnog psa na javne površine bez brnjice i povodnika (članak 9., stavak (3))
(2)	Novčanom kaznom u iznosu od 210,00 EUR kaznit će se za prekršaj iz stavka (1) fizička osoba obrtnik i osoba koja obavlja drugu samostalnu djelatnost koji je počinila u vezi obavljanja njezina obrta ili druge samostalne djelatnosti.
(3)	Novčanom kaznom od 270,00 EUR kaznit će se za prekršaj iz st. 1. ovog članka pravna osoba. 
(4)	Novčanom kaznom od 260,00 EUR kaznit će se za prekršaj roditelj ili skrbnik osobe koja u vrijeme počinjenja prekršaja iz stavka 1. ovog članka nije navršila četrnaest godina života ako je taj prekršaj u izravnoj vezi s propuštenim nadzorom roditelja ili skrbnika.

Članak 35. 
(1) Novčanom kaznom u iznosu od 260,00 EUR kaznit će se za prekršaj fizička osoba i odgovorna osoba u pravnoj osobi, ako pušta domaće životinje bez nadzora na tuđe nekretnine (članak 24.).
(2) Novčanom kaznom u iznosu od 660,00 EUR kaznit će se za prekršaj iz stavka (1) fizička osoba obrtnik i osoba koja obavlja drugu samostalnu djelatnost koji je počinila u vezi obavljanja njezina obrta ili druge samostalne djelatnosti.
(3) Novčanom kaznom od 1.200,00 EUR kaznit će se za prekršaj iz stavka (1) ovog članka pravna osoba.

VIII. ZAVRŠNE ODREDBE 

Članak 36.
	Danom stupanja na snagu ove Odluke prestaje važiti Odluka o kućnim ljubimcima, napuštenim ili izgubljenim životinjama te divljim životinjama („Službeni glasnik Grada Slatine“, broj, 03/18). 
	

Članak 37. 
	Ova Odluka stupa na snagu osmog dana od dana objave u Službenom glasniku Grada Slatine. 


PREDSJEDNIK GRADSKOG VIJEĆA:

                                                                                                       Luka Repić, mag.ing.agr.

